PATVIRTINTA

Rokiškio rajono savivaldybės tarybos 2020 m. spalio 30 d.

sprendimu Nr. TS-

**ROKIŠKIO RAJONO SAVIVALDYBĖS NEVYRIAUSYBINIŲ ORGANIZACIJŲ FINANSAVIMO POLITIKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės (toliau – Savivaldybė) nevyriausybinių organizacijų (toliau – NVO) finansavimo iš Rokiškio rajono savivaldybės biudžeto (toliau – Savivaldybės biudžetas) lėšų finansavimo politikos aprašas (toliau – Aprašas) reglamentuoja NVO projektų finansavimo kryptis, sritis, atitikties reikalavimams vertinimą, lėšų administravimo tvarką, projekto paraiškoje numatytų veiklų įgyvendinimą, jų viešinimą ir sklaidą.

2. Pareiškėjas – Rokiškio rajono savivaldybėje registruota NVO, kurios įgaliotas atstovas teikia paraišką.

3. Nevyriausybinė organizacija– nuo valstybės ar savivaldybių institucijų ir įstaigų valdymo nepriklausomas savanoriškumo pagrindais įsteigtas visuomenės ar jos grupės naudai veikiantis viešasis juridinis asmuo, kurio tikslas nėra siekti politinės valdžios arba įgyvendinti vien tik religinius tikslus. Nevyriausybinėmis organizacijomis nelaikomi:

3.1. juridiniai asmenys, kurių daugiau negu 1/3 dalyvių yra juridiniai asmenys, nesantys nevyriausybinėmis organizacijomis arba religinėmis bendruomenėmis ar bendrijomis;

3.2 . juridiniai asmenys, kurių dalyviai – juridiniai asmenys, nesantys nevyriausybinėmis organizacijomis arba religinėmis bendruomenėmis ar bendrijomis, turi daugiau negu 1/3 balsų visuotiniame dalyvių susirinkime;

3.3 politinės partijos;

3.4 profesinės sąjungos, darbdavių organizacijos ir jų susivienijimai;

3.5 organizacijos, kuriose narystė yra privaloma tam tikros profesijos atstovams;

3.6 sodininkų bendrijos, daugiabučių gyvenamųjų namų ir kitos paskirties pastatų savininkų bendrijos, kiti nekilnojamojo turto bendro valdymo tikslais įsteigti juridiniai asmenys;

3.7 šeimynos;

3.8 nuolatinės arbitražo institucijos.

4. Projektas – tikslinė veikla, kuri yra apibrėžta pasirengimo ir įgyvendinimo terminais, tikslais, finansavimo šaltiniais, autoriais ir įgyvendintojais.

5. Projektų finansavimo tikslas – stiprinti ir skatinti Rokiškio rajone veikiančių NVO veiklą, teikiant finansavimą tiksliniams NVO veiklos projektams įgyvendinti.

6. Projektų viešinimas - Informacija apie Rokiškio rajono savivaldybės administracijos paskelbtus programas skirtas nevyriausybinių organizacijų finansavimui jų rezultatus skelbiama savivaldybės interneto svetainėje, nevyriausybinių organizacijų skiltyje <https://rokiskis.lt/gyventojui/nevyriausybines-organizacijos/> .

7. Projektų vertinimo komisija – Rokiškio rajono savivaldybės administracijos direktoriaus įsakymu sudaroma paraiškų vertinimo komisija (atskirai kiekvienai III skyriuje nurodytai priemonei). Komisija lygiateisės partnerystės pagrindu sudaroma iš savivaldybės institucijų ar įstaigų bei nevyriausybinių organizacijų.

**II SKYRIUS**

**ATITIKTIES KRITERIJAI**

8. Paraiškas gali teikti teisės aktų nustatyta tvarka pareiškėjai, kurie įvardinti šio aprašo 3 punkte.

9. Paraiškas gali teikti tik Rokiškio rajono savivaldybės teritorijoje registruotos NVO.

10. Pareiškėjai turi būti pateikią duomenis apie organizaciją Rokiškio rajono savivaldybės Nevyriausybinių organizacijų registrui <https://goo.gl/forms/F04RsCAIljrKQHpl2> ir pateikusios finansinės atskaitomybės dokumentus Juridinių asmenų registro tvarkytojui.

**III SKYRIUS**

**finansavimo priemonės, SRITYS, IR FINANSAVIMO APIMTYS**

|  |  |  |  |  |  |  |
| --- | --- | --- | --- | --- | --- | --- |
|  | Priemonės pavadinimas | Fondo paskirtis  (finansuotinos veiklos sritys) | Paramos forma | Finansavimo intensyvumas | Konkurso kvietimo laikas ketvirčiais | Už priemonės įgyvendinimą atsakingas savivaldybės skyrius |
| 11.1 | Jaunimo nevyriausybinių organizacijų  programų finansavimas | Priemonė skirta finansuoti jaunimo nevyriausybinių organizacijų, veikiančių jaunimo politikos srityje, projektus, skatinančius lyderystę, savanorystę, pilietiškumą, jaunimo verslumą. | Viešas kvietimas teikti paraiškas | Iki 100 proc. | I–II ketvirtis | Švietimo, kultūros ir sporto skyrius |
| 11.2 | Kaimo programa | Priemonė skirta siekti didesnio žemdirbių verslumo, sudaryti palankesnes ekonomines sąlygas rajono ūkiniams ir kaime veikiantiems subjektams, juos aktyvinti, suteikti galimybę jaunimui susipažinti su žemės ūkio veikla. NVO teikiama parama jaunųjų ūkininkų būrelių mokyklose veiklai skatinti. | Pagal pateiktą prašymą | Iki 100 proc. | I–IV  ketvirčiai | Žemės ūkio skyrius |
| 11.3 | Tikslinės paskirties lėšos Europos ir kitų fondų projektų daliniam finansavimui | Tikslinės paskirties lėšos gali būti naudojamos Rokiškio rajono savivaldybės administracijos, jos struktūrinių padalinių, savivaldybės biudžetinių, viešųjų įstaigų, rajone registruotų ir veikiančių bendruomenių bei kitų nevyriausybinių organizacijų projektų, gavusių Europos Sąjungos struktūrinių ar kitų fondų bei programų dalinį finansavimą, įgyvendinimui iš dalies finansuoti; teikiamų paraiškų paramai gauti iš Europos Sąjungos struktūrinių ar kitų fondų bei programų parengimo išlaidoms finansuoti; investicijų projektų, galimybių studijų, techninės bei kitos dokumentacijos, susijusios su projekto, kuris teikiamas / pateiktas paramai gauti iš Europos Sąjungos struktūrinių ar kitų fondų ar programų, parengimu, išlaidoms finansuoti. | Viešas kvietimas teikti paraiškas | Iki 100 proc. | I–IV  ketvirčiai | Strateginio planavimo, investicijų ir viešųjų pirkimų skyrius |
| 11.4 | Kultūros ir sporto NVO finansavimas | Prioritetai suteikiami įžymių datų ir valstybinių metų minėjimams, išliekamosios veiklos infrastruktūros vertės sukūrimui, sporto renginiams, garsinantiems Lietuvos Respublikos ir Rokiškio rajono vardą, sporto šakų komandoms, dalyvaujančioms šalies čempionatuose ar lygose varžybų mokesčiui, sporto renginiams rajone. | Viešas kvietimas teikti paraiškas | Iki 100 proc. | I–II ketvirčiai | Švietimo, kultūros ir sporto skyrius |
| 11.5 | Visuomenės sveikatos rėmimo specialioji programa | Priemonė skirta plėtoti visumą organizacinių, socialinių ir sveikatinimo priemonių, padedančių vykdyti ligų ir traumų profilaktiką, išsaugoti ir stiprinti visuomenės sveikatą, kaupti ir skleisti žinias apie sveikatą, skatinti bendruomenės sveikatinimą, dalyvavimą propaguojant sveiką gyvenseną, sveikatos stiprinimą. | Viešas kvietimas teikti paraiškas | Iki 100 proc. | I–IV ketvirčiai | Socialinės paramos ir sveikatos skyrius |
| 11.6 | Kultūros ir meno sklaidos projektų finansavimas | Priemonė skirta skatinti Rokiškio rajono kultūros ir turizmo įstaigas, nevyriausybines organizacijas bei fizinius asmenis pristatyti savo kūrybos produktus šalyje ir užsienyje, taip aktyvinant kūrybines partnerystes, kultūrinį turizmą bei gerinant sąlygas kultūros organizacijoms ir autoriams veikti Rokiškio rajone. Pareiškėjas gali būti biudžetinė, nevyriausybinė, viešoji kultūros įstaiga ar organizacija, kurios steigiamieji dokumentai leidžia užsiimti kultūrine ar turizmo veikla. | Viešas kvietimas teikti paraiškas | iki 90 proc. | II ir III gali būti du kvietimai, jei lieka lėšų | Švietimo, kultūros ir sporto skyrius |
| 11.7 | Prioritetinių Rokiškio rajono renginių finansavimas | Priemonė skirta užtikrinti Rokiškio rajone organizuojamų renginių įvairovę, atitinkančią gyventojų kultūrinius ir laisvalaikio poreikius, didinti kultūrinį-meninį išprusimą, tęsti kultūrines tradicijas, aktyvinti sportinę veiklą, formuoti patrauklų rajono įvaizdį. Renginio paraišką gali teikti Rokiškio rajono biudžetinės įstaigos, rajone registruotos ar kitame rajone registruotos, bet renginį Rokiškio rajone organizuojančios nevyriausybinės organizacijos (viešosios įstaigos, asociacijos, visuomeninės organizacijos, kt.), išskyrus politines organizacijas. | Viešas kvietimas teikti paraiškas | Iki 100 proc. | II ketvirtis | Švietimo, kultūros ir sporto skyrius |
| 11.8 | Leidinių leidybos finansavimas | Priemonė skirta skatinti Rokiškio rajono kultūrai, turizmui, istorijai vertingų leidinių bei savivaldybės teritorijoje gyvenančių ar gimusių kūrėjų grožinės ir muzikinės literatūros leidybą bei sklaidą. Paraišką finansuoti leidinių leidybą gali teikti fiziniai asmenys, Savivaldybės kultūros įstaigos ir jų filialai bei savivaldybės teritorijoje esančios valstybinės įstaigos, organizacijos, nevyriausybinės organizacijos, viešosios kultūros įstaigos, vykdančios kultūrinę veiklą (numatyta įstatuose, nuostatuose) ir turinčios juridinio asmens teises. | Viešas kvietimas teikti paraiškas | Iki 70 proc. | III gali būti du kvietimai, jei lieka lėšų | Švietimo, kultūros ir sporto skyrius |
| 11.9 | Socialinės reabilitacijos paslaugų neįgaliesiems bendruomenėje projektų finansavimas | Priemonė skirta skatinti nevyriausybines organizacijas teikti neįgaliesiems reikalingas socialinės reabilitacijos paslaugas, kurios padėtų atkurti ar palaikyti neįgaliųjų socialinius, savarankiško gyvenimo įgūdžius, didinti jų užimtumą, galimybes savarankiškai dalyvauti bendruomenės gyvenime ir darbo rinkoje. | Viešas kvietimas teikti paraiškas | Iki 100 proc. | I–IV  ketvirčiai | Socialinės paramos ir sveikatos skyrius |
| 11.10 | Neformaliojo vaikų švietimo programų finansavimas | Priemonė skirta Neformaliojo vaikų švietimo plėtotei, siekiant didinti NVŠ programų įvairovę ir prieinamumą savivaldybės vaikams | Viešas kvietimas teikti paraiškas | NVŠ lėšų suma vienam NVŠ programoje dalyvaujančiam mokiniui yra 10–20 Eur/mėn., atsižvelgiant į mokytojų kvalifikaciją ir programos specifiką | II gali būti du kvietimai, jei lieka lėšų | Švietimo, kultūros ir sporto skyrius |
| 11.11 | Vaikų ir jaunimo socializacijos programos finansavimas | Priemonė skirta plėtoti vaikų ir jaunimo užimtumą vasaros ir kitų atostogų metu | Viešas kvietimas teikti paraiškas | Iki 50 proc. | I–II ketvirčiai | Švietimo, kultūros ir sporto skyrius |

**IV BAIGIAMOSIOS NUOSTATOS**

11.Aprašą tvirtina, keičia ir pildo Rokiškio rajono savivaldybės taryba.

12. Ginčai dėl šio Aprašo taikymo sprendžiami Lietuvos Respublikos teisės aktų nustatyta tvarka

\_\_\_\_\_\_\_\_\_\_\_\_\_\_\_\_